མ་ཞུ་བའམ་ཟས་དུག་གི་རྐྱེན་གྱིས་འཁྲུ་བ་ནི་རྐྱེན་གཞན་གང་ཡང་མེད་པའི་དོན་མེད་ལྟེ་བ་འགྱིངས་ཤིང་འཁྲུ་བ་དང༌།མེ་ཉམས་ཀྱིས་འཁྲུ་བ་ནི་ཕོ་བའི་མེ་དྲོད་ཀྱི་སྟོབས་ཤོར་ནས་ཟས་སྐོམ་མྱག་བཞུ་དང་དྭངས་སྙིགས་དབྱེ་མི་ཐུབ་པས་ཟས་སྐོམ་ཅི་ཟོས་ཀྱང་འབྱིང་ཞིང་འཁྲུ་བ།རྒྱུ་ལོང་ལ་གྲང་བའི་ནད་ཡོད་པས་འཁྲུ་བ་ནི་ཁོག་པ་འཁྲོག་ཅིང་སྒྲ་བཅས་འུར་བ་དང༌།ཁྱད་པར་དུ་ལུས་གྲང་བའི་ཚེ་ན་ཟུག་ལྡང་ཞིང་འཁྲུ།མཁྲིས་ཁུ་སྣོད་དུ་ལྷུང་བ་དང་མཆིན་ཚད་ཐུར་དུ་བབས་པས་འཁྲུ་བ་ནི་མདོག་སེར་པོ་དང༌།དམར་ཞིང་སྨུག་ལ་སྐབས་རེ་ནག་པོ་དུད་ཁུ་འདྲ་བ་ཚ་ཤར་དང་བཅས་འཁྲུ་བའོ།།